O'zbekistonda oilalarga 2 tadan ortiq farzand ko'rish taqiqlanishi haqida xabar tarqaldi

O'zbekiston fuqarolariga 2023 yildan boshlab 2 nafardan ziyod farzand ko'rishga cheklov o'rnatilayotgani hamda ushbu cheklovga amal qilmagan shaxslar jarimaga tortilishi haqida xabarlar tarqalmoqda. Soxta axborotlarga raddiyalar uchun rasmiy manba ushbu xabarlarning yolg'on ekanini ma'lum qildi.
Ta'kidlanishicha, ijtimoiy tarmoqlar hamda Telegram messenjeridagi guruhlarda bu tartib Oliy Majlis Senati tomonidan ma'qullangani aytilgan. Shuningdek, jarima miqdori BHMning 80 baravaridan 120 baravarigacha ekani qayd etilgan.
Ma'lumot uchun, aholi o'rtasida yolg'on axborot tarqatganlik uchun javobgarlik mavjud. Ijtimoiy tarmoqlar orqali ishlab chiqaruvchi yoki raqobatchini obro'sizlantirish yoxud iqtisodiy zarba berish maqsadida asoslanmagan, yolg'on ovozli, foto va videoxabarlarni tarqatish Jinoyat kodeksining 192-moddasida belgilangan javobgarlik bilan jazolanadi.
Tuhmat, ya'ni bila turib boshqa shaxsni sharmanda qiladigan uydirmalarni tarqatganlik uchun Ma'muriy javobgarlik to'g'risidagi kodeksning 40-moddasida hamda Jinoyat kodeksining 139-moddasida javobgarlik belgilangan.
Shuningdek, yolg'on xabar tarqatganlik uchun fuqaroviy javobgarlik ham mavjud. xususan, Fuqarolik kodeksining 102(1) moddasida shaxsning or-nomusi, sha'ni va qadr-qimmati hamda ishchanlik obro'sini haqoratlovchi ma'lumotlarni tarqatish tufayli ma'naviy zarar yetkazilgan bo'lsa, yetkazuvchining aybidan qat'i nazar qoplanishi lozimligi ko'rsatib o'tilgan.
Avvalroq O'zbekistonda bolali oilalarga 650 000 so'mdan pul ajratilishi haqida xabar tarqalgandi. Shuningdek, O'zbekiston harbiylari xorijiy davlatlarning armiyasiga jalb qilingani haqidagi xabarlar rad etilgan.